SKRIFTLIG FORESPØRGSEL P-1328/01

af Georg Jarzembowski (PPE-DE) til Kommissionen

(25. april 2001)

Om: Forslag til en effektiv flytrafikledelse og Gibraltar-striden

Allerede i sin tale for Europa-Parlamentet den 21. juli 1999 havde Kommissionens formand, Romano Prodi, som et prioriteret europæisk projekt krævet, at der blev etableret en effektiv lufttrafikledelse, for på grund af den stadig stigende flytrafik at undgå de hyppige kaotiske tilstande i det europæiske luftrum, at øge sikkerheden i lufttrafikken, at forhindre miljøforurening på grund af ventemønstre over lufthavne og forlængede flytider og for at undgå enorme økonomiske ekstraudgifter for flyselskaberne på grund af overflødig lufttrafik.

Den for transporten ansvarlige næstformand, Loyola de Palacio, har på grund af forslagene fra den Højtstående Arbejdsgruppe, som hun har nedsat, nu udarbejdet et forslag til en effektiv europæisk lufttrafikledelse. Forelæggelsen heraf er ganske vist blevet forsinket på grund af den nyopståede strid om Gibraltar-spørgsmålet. Det Europæiske Råd fandt på sit møde den 23.-24. marts 2001 heller ikke nogen løsning. Dets erklæring om, at det forventede, at der i dette spørgsmål i god tid inden mødet i Det Europæiske Råd (Göteborg) i juni vil blive opnået yderligere fremskridt, giver ikke anledning til meget håb. Da striden i det væsentlige berører et spørgsmål mellem to medlemsstater, bør dette spørgsmål i sidste ende bliver overladt til Det Europæiske Råd eller Ministerrådet, men ikke udgøre en hindring for den forlængst nødvendige saglige debat om en effektiv europæisk lufttrafikledelse.

Er Kommissionen i stand til at vedtage et konkret forslag til en effektiv europæisk lufttrafikledelse og at forelægge dette de lovgivende organer til drøftelse og afgørelse?

Hvornår vil Kommissionen definitivt træffe afgørelse om dette forslag?

Kan Kommissionen ikke undgå en strid om Gibraltar-spørgsmålet i Kollegiet ved, at det lader dette spørgsmål stå åbent i sit forslag, idet det optager en Gibraltar-klausul i forslagets tekst, således som dette allerede er sket flere gange i den europæiske lovgivning (jf. artikel 6 i forordning EF nr. 925/1999 af Rådet den 29. april 1999 om registrering og anvendelse af visse typer civile subsoniske jetflyvemaskiner)?

Svar afgivet på Kommissionens vegne af Loyola de Palacio

(1. juni 2001)

Kommissionen er enig med det ærede medlem i, at det er påkrævet med forslag til reorganisering af styringen af flytrafikken med henblik på at rette op på manglerne ved det eksisterende system og styrke lufttransportens sikkerhedsniveau. Rapporten fra den højtstående arbejdsgruppe vedrørende det fælles europæiske luftrum, som blev afsluttet i november 2000, danner grundlag for disse forslag.

Kommissionen ønsker imidlertid ikke, at striden om lufthavnen i Gibraltar skal stå i vejen for en tidlig vedtagelse af disse forslag, sådan som det har været tilfældet med en række andre forslag på flytransportområdet. Dette spørgsmål blev bragt på bane på Det Europæiske Råds møde i Stockholm den 23.-24. marts 2001, og de pågældende to medlemsstater opfordredes til at føre yderligere drøftelser, idet man håbede herigennem at opnå yderligere fremskridt i sagen i rette tid inden Det Europæiske Råds møde i Gøteborg i juni 2001.

Det tekniske arbejde med at udarbejde forslag er alligevel fortsat, og Kommissionen forventer at være i stand til at behandle disse forslag inden udløbet af det svenske formandskab. I den forbindelse vil Kommissionen nærmere undersøge det forslag, som det ærede medlem har fremsat, blandt andre forslag med henblik på at finde frem til en konstruktiv løsning på dette spørgsmål.